**Rideskolestævne BAL**

**Spørgsmål og svar (Q&A)**

**Hvad er et Rideskolestævne?**

Til et rideskolestævne kan rideskoleryttere på alle niveauer stille op til konkurrence, og blive bedømt af en dommer.

Der er mange forskellige klasser at vælge i mellem, som vælges i samråd med ridelæreren.

Man skal ønske 5 ponyer / heste på tilmeldingen, da der er rift om de populæreste heste / ponyer.

Stævnet arrangeres af et Rideskolestævne udvalg, og ALLE ryttere som starter til stævnet skal hjælpe til.

**Hvordan kan jeg hjælpe til?**

Samtidig med, man melder sig til stævnet, skal man skrive sig på hjælperlisterne. På listerne fremgår hvilke opgaver, og hvilke tidsrum der skal dækkes, og du kan se hvor gammel man skal være, for at tage opgaverne. Se på hjælperlisterne og spørg hvis du er i tvivl. Der er noget for alle!

Man kan fx hjælpe i køkkenet, man kan være skriver for en dommer i dressurklasserne (kræver lidt kendskab til ridning) eller være taster i dommertårnet (kræver kendskab til regnemaskine med strimmel). Der er også opgaver som kagebager, runner, kritikhenter, banepersonale mm.

**Hvordan melder jeg mig til som hjælper?**

På Ballerup Rideklubs hjemmeside under Aktiviteter – Stævner – Rideskolestævner – Tilmeldingsblanket ligger der et link og en forklaring til hjælperlisterne. Her kan du oprette en profil og melde dig til som hjælper

**Hvad gør jeg, hvis min starttid og min hjælpertjans falder oveni hinanden?**

Hvis du har et log-on til hjælperlisterne logger du ind og finder en ny hjælpertjans, der passer bedre. Hvis ikke, eller hvis listen er låst, skriver du en mail til rideskoleudvalg@yahoo.dk, så skal vi nok hjælpe.

**Hvilken hest/pony skal jeg ride på?**

Cirka 4 uger før stævnet kommer der et link til startlisten på BALs hjemmeside [www.balleruprideklub.dk](http://www.balleruprideklub.dk). Startlisten bliver desuden printet ud og lagt i en mappe i rytterstuen.
På startlisten kan du se, hvilken hest/pony du er blevet tildelt og på hvilket tidspunkt klasserne starter.

Det er meget vigtigt, du med jævne mellemrum tjekker listen, starttider og de øvrige informationer om stævnet – i mappen og på nettet. Der vil komme ændringer, helt op til ”sidste øjeblik” – f.eks. pga. sygdom hos ryttere / heste.

På listen kan du også se, om du er den første som skal ride på hesten / ponyen, eller om du skal overtage den fra en anden.

**Hvordan finder jeg min starttid?**

Omkring dagen før stævnet kommer der starttider på dressurklasserne. Check linket på BALs hjemmeside [www.balleruprideklub.dk](http://www.balleruprideklub.dk)

**Hvad er det der Equipe for noget?**

På [http://](http://live.rideforbund.dk/)online.equipe.com ligger vores rideskolestævne. Her kan du løbende følge med i startlisten (ca. 1 uge før), starttider (ca. 1 dag før) og resultater (løbende under og efter stævnet).
Der kommer et link på forsiden af BALs hjemmeside så snart stævnet er lagt på Live.

**Hvordan forbereder jeg mig hjemmefra?**

Du kan finde dit dressurprogram og en baneskitse på: <http://www.rideforbund.dk/Ridesport/Discipliner/Dressur/Dressurprogrammer.aspx>

Så er det bare at øve indtil man kan det udenad. Det hjælper at tegne det og at øve ved at løbe rundt i stuen eller haven.

**Hvordan forbereder jeg mine forældre?**

Dine forældre skal huske, at de gerne må hjælpe til i stalden, hvis du har brug for det.

Men de skal også huske, at de ikke har adgang på opvarmningsbanen og at det er ridelærerne der bestemmer.

Og så er det meget vigtigt, at de/I checker din starttid på Live både dagen før og samme morgen som du skal starte.

**Hvor foregår stævnet?**

*Forårsstævnet*: Al ridning foregår på udendørsbanerne. Se baneoversigt i mappen.

*Efterårsstævnet*: Al ridning foregår i ridehusene. Bane 1 er det store ridehus, Bane 2 det lille ridehus

**Hvornår skal jeg møde?**

Kom i god tid – mindst en time før, din egen klasse starter. Tjek startlisten i rytterstuen, eller nettet, så du får den seneste opdaterede starttid. Når klassen er i gang, skal du holde øje med, om den går planmæssigt. Hvis en rytter melder fra, eller et ridt tager længere tid end planlagt, kan din tid pludselig ændres.

**Hvem henvender jeg mig til, når jeg skal være hjælper?**

På hjælperdagen melder man sig i ’præmieområdet’ 10 minutter før ens vagt begynder.
Køkkenhjælpere melder sig dog i køkkenet.

**Hvor må man parkere?**

Der er mulighed for, at parkere på en af foldene eller på springbanen under stævnerne.

*Forårsstævnet*: Du skal benytte stævneindkørslen lige før planteskolen og skoven, når du kommer fra Ballerup, ikke Kildesvinget.

*Efterårsstævnet*: Du skal benytte Kildesvinget, da grusvejen kan være meget våd.

Det er ikke tilladt at parkere på villavejene op til Rideskolen.

**Hvornår må man færdes i staldene?**

Lukketiderne sidder på stalddørene.

Det er en meget hård weekend for heste og ponyer. Vi beder jer derfor om at respektere lukketiderne i stalden, så hestene og ponyerne får ro.

**Hvad skal jeg have på?**

Du kan ride til rideskolestævnet i dit almindelige rideudstyr. Der er ingen ekstra krav til påklædningen til et rideskolestævne, men en mørk ensfarvet bluse er at foretrække, så ekvipagen (hest og rytter) får et roligt og enkelt udseende.

**Hvad gør jeg, når jeg kommer?**

Find en af ridelærerne på opvarmningsbanen og fortæl, at du er kommet. Ridelæreren vil kunne fortælle dig, hvad tid du må trække på banen, hvis du er første rytter.

**Hvornår må jeg sadle op og trække ned?**

* Hvis du er den første i klassen som skal ride den pågældende hest / pony, skal du i stalden og gøre klar.
* Hvis du skal overtage hesten / ponyen fra en anden, skal du holde dig klar ved banen, så du er klar til at overtage, når det er din tur.
* Hvis du er den sidste som skal ride hesten / ponyen, skal du sætte den i stalden.
* Er du den sidste rytter på hele dagen, skal du også pille eventuelle fletninger ud. Elastikker etc. skal i skraldespanden

**Hvornår må der bruges sporer og pisk?**

Om du må ride med spore og/eller pisk i din klasse, fremgår af skemaet på tilmeldingsblanketten

**Hvornår må man ride ind på banen?**

*Dressur*: Du må ride ind på banen, når rytteren før dig er færdig med sit program.
Dommeren giver signal, når du må begynde dit program.

*Spring*: Hold klar i slusen. Du må ride på banen, når rytteren før dig er redet igennem mål.
Du må starte, når dommeren har givet signal.

**Kommer der en fotograf, så man kan købe billeder?**

Under stævnet vil der være en fotograf, som prøver at dække så mange klasser som muligt. Det er dog ikke muligt at dække alle. Efter stævnet vil der være mulighed for at se og købe billederne. For yderligere oplysninger se hjemmesiden.

**Er du i tvivl om noget, så husk at spørge!**

**Rigtig god fornøjelse med stævnet!**

**Rideskoleudvalget**